text: DF-succes kan bane vejen for lokale kandidater
  25 maj 2014 kl. 22.12
  Med fire mandater til Dansk Folkeparti ved søndagens valg til Europa-parlamentet øges muligheden for at Kolding bliver repræsenteret i det nyvalgte parlament med enten den unge og relativ ukendte Kristina Jørgensen eller den mere kendte Jørn Dohrmann.
  Dansk Folkepartis spidskandidat Morten Messerschmidt forventes at have opnået op mod 400.000 personlige stemmer, hvorfor det bliver forholdsvis få personlige stemmer, der afgør hvilke tre andre DF-kandidater, der følger med i slipstrømmen.
  Med sideordnet opstilling er det vanskeligt på forhånd at afgøre, hvem der har størst mulighed for at ledsage Morten Messerschmidt til Bruxelles og Strassbourg.
  Med fire mandater til Dansk Folkeparti ved søndagens valg til EU-parlamentet åbnes muligheden for, at Jørn Dohrmann fra Vamdrup, der i forvejen sidder i byrådet i Kolding og i Folketinget, kan være valgt til endnu en post.
  Susanne Eilersen, der er viceborgmester i Fredericia, er også opstillet til Europaparlamentet for Dansk Folkeparti. 
  De personlige stemmer optælles først i løbet af mandagen.
  